b'\n_START_ARTICLE_\nArtakserks IV.\n_START_SECTION_\n\xc5\xbdivljenjepis\n_START_PARAGRAPH_\nBil je najmlaj\xc5\xa1i sin kralja Artakserksa III. in Atose in ni pri\xc4\x8dakoval, da bo kdaj nasledil perzijski prestol. Njegov nepri\xc4\x8dakovan prihod na oblast leta 338 pr. n. \xc5\xa1t. je bil posledica umora njegovega o\xc4\x8deta in ve\xc4\x8dine njegove dru\xc5\xbeine, ki ga je zagre\xc5\xa1il mo\xc4\x8dni veliki vezir Bagoas, ki je malo pred tem padel v nemilost. Bagoas je hotel na vsak na\xc4\x8din ostati na polo\xc5\xbeaju vezirja, zato je na prestol posadil Arza, katerega je la\xc5\xbee obvladoval kot njegovega o\xc4\x8deta._NEWLINE_Arz je bil marionetni kralj, za katerim je vladal Bagoas. S\xc4\x8dasoma je postal nezadovoljen s svojim polo\xc5\xbeajem in je, verjetno pod vplivom dvornega plemstva, za\xc4\x8del na\xc4\x8drtovati Bagoasov umor. Bagoas ga je prehitel in ga zastrupil in na njegovo mesto postavil njegovega bratranca Dareja III._NEWLINE_Glavna skrb Artakserksa IV. med njegovim kratkim kraljevanjem so bile sovra\xc5\xbenosti na meji cesarstva z Makedonijo pod Filipom II. Makedonskim in njefovim sinom Aleksandrom Velikim. Sovra\xc5\xbenosti so med vladavino njegovega naslednika Dareja III. prerasle v vojno z Aleksandrom.\n_START_SECTION_\nIme\n_START_PARAGRAPH_\nIme Arz (gr\xc5\xa1ko Arses) je bilo verjetno njegovo pravo ime. Po prevzemu oblasti se je po svojem o\xc4\x8detu in starem o\xc4\x8detu preimenoval v Artakserksa._NEWLINE_Arses je gr\xc5\xa1ka interpretacija staroperzijskega imena, ki se v avestanskem jeziku glasi Ar\xc5\xa1an, v staroperzijskem jeziku pa Ar\xc5\xa1aka in Ar\xc5\xa1\xc4\x81ma.'